Surse judiciare au precizat că acesta ar fi audiat în într-un dosar deschis în urma unei plângeri depuse de un om de afaceri.
Fostul șef al SRI ar fi suspect într-un dosar de trafic de influență în instanțe, potrivit unor surse oficiale, citate de G4Media. Potrivit aceloraşi surse, la DNA au ajuns avocatul Doru Trăilă şi fostul general SRI Dumitru Dumbravă pentru a fi audiați în acelaşi dosar.
„O să fac declarații când ies”, le-a transmis Florian Coldea jurnaliștilor din fața DNA.
Potrivit sursei citate, dosarul de trafic de influență și spălare de bani îi vizează pe Coldea, Dumbravă și Trăilă și a fost deschis după o plângere depusă de omul de afaceri Cătălin Hideg, condamnat în primă instanță într-un dosar al Parchetului European pentru fraude legate de achiziții în pandemie.
Casa de avocatură a lui Doru Trăilă, pentru care oferă servicii de consultanță firmele lui Florian Coldea și Dumitru Dumbravă, a încheiat un contract de 600.000 de euro cu Cătălin Hideg pentru reprezentarea în instanță.Afaceristul ar fi plătit efectiv 100.000 de euro. Avocatul Trăilă și consultanții Coldea și Dumbravă i-ar fi promis lui Hideg că în schimbul banilor îl ajută să obțină o condamnare cu suspendare și să îi fie ridicat controlul judiciar, susțin procurorii DNA, potrivit informațiilor G4Media.
Denunțul lui Hideg a fost depus la DNA după ce afaceristul a fost condamnat în primă instanță.
Florian Coldea este acționar în două firme de consultanță: Strategic Sys SRL și Strategic Asset SRL. Conform datelor oficiale ale Ministerului de Finanțe, în 2021, cele două societăți unde acesta este asociat au înregistrat un profit net de aproape 4,9 milioane de lei.
Înființată în 2020, SC Strategic Sys SRL a avut în 2021 o cifră de afaceri de 4,48 milioane lei și un profit net de 4,31 milioane lei, cu doi angajați.
FOTO: Inquam Photos / Saul Pop și Mălina Norocea
Ați sesizat o eroare într-un articol din Libertatea? Ne puteți scrie pe adresa de email eroare@libertatea.ro